เกียรตินาคินเบนเข็มปล่อยกู้
เช่าซื้อรถไม่ฟื้นปีนี้ยังติดลบ 5% ขอเจาะลูกค้ารายใหญ่-สินเชื่อธุรกิจ
5 ก.พ. 2558

เช่าซื้อรถไม่ฟื้นปีนี้ยังติดลบ 5% ขอเจาะลูกค้ารายใหญ่-สินเชื่อธุรกิจ
เกียรตินาคินตั้งเป้าปี 2558 สินเชื่อพลิกจากติดลบมาโต 6% ลุยสินเชื่อรายใหญ่
นายอภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ธนาคารเกียรตินาคิน เปิดเผยว่า ธนาคารตั้งเป้าสินเชื่อรวมเติบโต 6% จากยอดคงค้างสิ้นปี 2557 ที่ 1.84 แสนล้านบาท โดยจะมุ่งเน้นสินเชื่อบรรษัทและสินเชื่อธุรกิจเป็นหลัก โดยตั้งเป้าสินเชื่อบรรษัทเติบโต 100% เพราะฐานยังต่ำ เน้นลูกค้ารายใหญ่ทั้งบริษัทจดทะเบียนในตลาดหลักทรัพย์และนอกตลาด หลักทรัพย์ ส่วนสินเชื่อธุรกิจตั้งเป้าเติบโต 20% จากปีที่แล้วติดลบ 2.7% โดยกระจายไปทุกประเภทธุรกิจ ทั้งอสังหาริมทรัพย์ โรงแรม อพาร์ตเมนต์ ธุรกิจขนส่งและไฟแนนซ์รถยนต์
สำหรับสถานการณ์สินเชื่อเช่าซื้อปีนี้ ยังคงติดลบ 5% แม้ว่าจะมีการคาดการณ์ยอดขายรถยนต์ปีนี้ 9.4 แสนคัน มากกว่าปี 2557 ที่มียอดขาย 8 แสนคัน แต่ถือว่ายังต่ำกว่าปี 2555 ที่มียอดขายถึง 1.4 ล้านคัน จากนโยบายรถคันแรก ประกอบกับมียอดหนี้คืนกลับมาต่อเนื่อง
ทั้งนี้ ธนาคารจะปล่อยสินเชื่อเช่าซื้อใหม่เพิ่มตามยอดขายรถยนต์ที่ยังเติบโต โดยไม่แข่งราคา เลือกประเภทรถยนต์ที่การแข่งขันไม่สูง รวมทั้งธนาคารได้รับเลือกเป็นพันธมิตรธุรกิจเช่าซื้อกับซูซูกิ มอเตอร์ ตั้งแต่วันที่ 1 ก.พ.ที่ผ่านมา โดยจะมีเจ้าหน้าที่ฝ่ายขายของธนาคารประจำที่ดีลเลอร์รถยนต์ซูซูกิทั่วประเทศคอยให้บริการสินเชื่อเช่าซื้อ
อย่างไรก็ตาม ธนาคารไม่ได้มีเป้าหมายในการปรับพอร์ตสินเชื่อ เพิ่มรายใหญ่ หรือลดเช่าซื้อ เพราะเป้าหมายธนาคารอยู่ที่การทำรายได้ โดยปัจจุบันสัดส่วนรายได้จากค่าธรรมเนียมอยู่ที่ 40% ของรายได้รวมสูงเป็นที่น่าพอใจ ส่วนพอร์ตสินเชื่อจะมีการปรับขึ้นลงตามธรรมชาติ เช่น ปัญหาเศรษฐกิจที่ผ่านมาทำให้สินเชื่อเช่าซื้อของธนาคารลดลงจาก 70% มาเป็น 67% และมีสินเชื่อประเภทอื่นเพิ่มขึ้นมาทดแทน 
ด้านหนี้ที่ไม่ก่อให้เกิดรายได้ (เอ็นพีแอล) จะพยายามบริหารให้ลดลงเหลือ 4% ของสินเชื่อรวม จาก 5.6% เมื่อสิ้นปี 2557 โดยไตรมาสสุดท้ายปีก่อนธนาคารได้ตั้งสำรองพิเศษ 900 ล้านบาท เพิ่มจากสำรองทั่วไปที่เดิมมีอยู่ 622 ล้านบาท ทำให้สิ้นปี 2557 ธนาคารมีสัดส่วนการกันสำรองถึง 160% ของหนี้สูงกว่าเกณฑ์ของธนาคารแห่งประเทศไทย และน่าจะเพียงพอ แต่ก็ต้องติดตามภาวะเศรษฐกิจและระมัดระวังคุณภาพสินเชื่ออย่างใกล้ชิด หากตลาดยังมีความเสี่ยง และธนาคารมีกำไรเพิ่มมากขึ้น ก็เป็นไปได้ที่จะตั้งสำรองเพิ่ม
นอกจากนี้ ธนาคารอยู่ระหว่างการพัฒนาผลิตภัณฑ์สินเชื่อลอมบาร์ด (Lombard Loan) สำหรับลูกค้าบุคคลรายใหญ่ของธุรกิจตลาดทุน เพื่อการลงทุนเพิ่มในผลิตภัณฑ์การลงทุนทุกประเภท โดยไม่จำกัดว่าจะต้องเป็นตลาดหุ้น โดยหลักประกันสินเชื่อ คือ เงินลงทุนที่มีสภาพคล่องสูงที่อยู่ภายใต้การดูแลของ บล.ภัทร และ บล.เคเคเทรด ถือเป็นหลักประกันเต็ม 100% ของวงเงินสินเชื่อ ซึ่งเป็นผลิตภัณฑ์พื้นฐานของไพรเวทแบงก์กิ้งทั่วโลก แต่ยังค่อนข้างใหม่ในเมืองไทย คาดว่าจะเปิดตัวกลางปีนี้
ขณะเดียวกัน จะเพิ่มสาขาจาก 86 สาขาเป็น 90 สาขา โดยจะปรับเปลี่ยนรูปแบบบางสาขา รวมทั้งเพิ่มสาขาในกรุงเทพฯ และหัวเมืองใหญ่ และลดสาขาในบางพื้นที่